杜如篪屢督烹茶仍作詩次其韵
作者：馮時行
朝代：宋

paragraphs: 老寄餘生山水窟，寂無朝煙屈硉矹。
客從何方問棲隠，無人譍門杖藜出。
言間遺我翠玉餠，把玩芳香襲呼吸。
便欲洗琖試水品，腸胃空枯恐稱屈。
緘藏小篋掛東牖，惕若虬龍隨手入。
雲濤雪浪有變化，扃鐍苞苴何鬰鬰。
痛嘗七碗豈不願，待營一飽終無及。
窮人談富如畫餠，浪說烹炮詫知識。
真求大嚼薦茗飲，可笑詩人太癡絕。
豈惟枵腹誤指染，更并麗句成乾沒。
亦知且具衲子供，澆淋蔬筍供一啜。
恐君肺腑出宮商，造物反怪太喧聒。
又恐展轉夜不寐，深思危慮比孤孽。
何如待我食萬錢，東閣大開玉醅潑。
翠娥捧香沃煩膩，醉起一笑天地間。
男兒蓋棺事始定，所不踐言有如日。